वन वे रूट के लिए देखी शहर पनाह की दीवार
नगर में वन-वे रू,ट बनाने के लिए क्षतिग्रस्त शहर पनाह की दीवार तोड़कर इसके सहारे निकल रही रोड का चौड़ीकरण करना प्रस्तावित है। ये मामला लंबे समय से ठंडे बस्ते में है। बाजार में लाला गली स्थित विवादित सुविधाघर का मसला हल नहीं होने और वैकल्पिक व्यवस्था नहीं होने से लोग परेशान हैं। दोनों मामले में सोमवार सुबह एसडीएम ने नपा व राजस्व अधिकारियों के साथ मौका देखा। इसके बाद दस्तावेज मंगाए। अब जांच के बाद स्थिति स्पष्ट होगी।
रतलामीगेट से सागरपेशा, खिड़की दरवाजा होते हुए रावणद्वार तक बनी स्टेट समय की शहर पनाह की दीवार जगह-जगह से टूट चुकी है। लोगों ने दीवार के पत्थर निकालकर रास्ता बना लिया। डेढ़ किलोमीटर लंबी दीवार तोड़कर इसके सहारे निकल रहे रोड को चौड़ा करने का प्रस्ताव नपा ने तीन साल पहले बनाया था। भोपाल से पुरातत्व विभाग की टीम आई और कुछ शर्तों के साथ दीवार तोड़ने की अनुमति दे दी लेकिन नपा ने ध्यान नहीं दिया। इसके बाद अगस्त 2015 में भोपाल में पुरातत्व विभाग की एक बैठक हुई। इसमें नपा इंजीनियर महेश सोनी गए। तब पुरातत्व विभाग ने स्पष्ट किया कि ऐसी कोई भी धरोहर, इमारत या निर्माण जो स्टेट समय का हो, उसे तोड़ने की बजाय संरक्षित करें। विभाग के इस निर्देश के बाद नपा पसोपेश में पड़ गई। नपा ने फिर मार्गदर्शन के लिए विभाग को पत्र लिखा है। अभी इसका जवाब नहीं आया है। इसी बीच पिछले मंगलवार को समाजसेवी सुनील खियाणी ने जनसुनवाई में आवेदन लगाकर दीवार तोड़ने की मांग की।
एसडीएम ने दीवार देखी और रिकॉर्ड तलब किया
सोमवार सुबह 8 बजे एसडीएम अनूप कुमार सिंह ने नपा प्रभारी सीएमओ अशोक शर्मा, नपा लोक निर्माण शाखा प्रभारी मनीष सोनी और राजस्व निरीक्षक जितेंद्र रजावत के साथ शहर पनाह की दीवार का निरीक्षण किया। सीएमओ से मामले में अब तक हुए पत्र-व्यवहार व अन्य जानकारी संबंधित रिकॉर्ड उपलब्ध करवाने का कहा। एसडीएम ने बताया रिकॉर्ड देखने और संबंधित अधिकारियों से बात करने के बाद ही बता पाएंगे कि इस मुद्दे पर क्या हो सकता है और क्या नहीं।
सुविधाघर देखा, सीएमओ व आरआई से मांगी ग्राउंड रिपोर्ट
एसडीएम ने सुबह 8.30 बजे लाला गली का विवादित सुविधाघर देखा। इसके बाद वे चले आए। उन्होंने सीएमओ और राजस्व निरीक्षक से ग्राउंड सर्वे रिपोर्ट मंगवाई। शर्मा व राजस्व निरीक्षक रजावत ने बताया एक बार और मौके पर जाकर वैकल्पिक व्यवस्था के लिए जगह तलाशेंगे। जो स्थिति सामने आएगी उससे एसडीएम को अवगत करवाएंगे। शर्मा का कहना है जरूरी हुआ तो निजी जमीन देखकर अधिग्रहण की कार्रवाई की जा सकती है।
अतिक्रमण हटाने के निर्देश -शहरपनाह की दीवार का निरीक्षण करने के दौरान एसडीएम ने खिड़की दरवाजे के पास नजूल की भूमि पर कथित लोगों द्वारा किया अतिक्रमण भी देखा। इसके बाद उन्होंने तहसीलदार को अतिक्रमण हटाने का कहा।
इस शहर पनाह की दीवार को तोड़ने की योजना थी लेकिन पुरातत्व विभाग की आपत्ति ने इसे खटाई में डाल दिया है।
निरीक्षण
hin_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva hin_Deva